
Text rozhodnutia
Súd: Krajský súd Žilina Spisová značka: 24Sa/3/2016 Identifikačné číslo súdneho spisu: 5016200580 Dátum vydania rozhodnutia: 31. 08. 2016 Meno a priezvisko sudcu, VSÚ: JUDr. Zuzana Jančárová ECLI: ECLI:SK:KSZA:2016:5016200580.1 Uznesenie Krajský súd v Žiline, v právnej veci žalobkyne: F. P., nar. XX.XX.XXXX, bytom I. XXX, XXX XX I., proti žalovanému: Sociálna poisťovňa, ústredie, so sídlom Ul. 29. augusta č. 8-10, 813 63 Bratislava, v konaní o opravnom prostriedku podanom žalobkyňou proti rozhodnutiu odporkyne č. XXX XXX XXXX X zo dňa 11.06.2016, takto r o z h o d o l : konanie z a s t a v u j e . Správny súd vec p o s t u p u j e Sociálnej poisťovni, ústredie ako orgánu, do ktorého právomoci vec patrí rozhodnúť. Žiaden z účastníkov n e m á p r á v o na náhradu trov konania. o d ô v o d n e n i e : 1. Opravným prostriedkom podaným osobne na Krajskom súde v Žiline dňa 08.07.2016 sa žalobkyňa domáhala zrušenia rozhodnutia Sociálne poisťovne, ústredie č. XXX XXX XXXX X zo dňa 17.06.2016 o zamietnutí žiadosti o priznanie invalidného dôchodku a vrátenia veci na ďalšie konanie. 2. S účinnosťou od 01.07.2016 bol zrušený zákon č. 99/1963 Zb. Občiansky súdny poriadok v znení neskorších predpisov, ktorý v piatej časti tretej hlave upravoval konanie súdu - rozhodovanie o opravných prostriedkoch proti neprávoplatným rozhodnutiam správnych orgánov podľa § 250l a nasl. O.s.p. S účinnosťou od 01.07.2016 bol Občiansky súdny poriadok nahradený zákonom č. 162/2015 Z. z. Správny súdny poriadok (ďalej len „SSP“). 3. Podľa § 97 SSP ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 4. Jednou z podmienok konania je aj právomoc. 5. Podľa § 6 ods. 1 SSP správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 6. Podľa § 7 ods. 1 písm. a) SSP správne súdy nepreskúmavajú právoplatné rozhodnutia orgánov verejnej správy a opatrenia orgánov verejnej správy, ak účastník konania pred ich právoplatnosťou nevyčerpal všetky riadne opravné prostriedky, ktorých použitie umožňuje osobitný predpis; povinnosť vyčerpať všetky riadne opravné prostriedky sa nevzťahuje na prokurátora a zainteresovanú verejnosť, ak táto nebola na podanie riadneho opravného prostriedku oprávnená. 7. Podľa § 18 ods. 1 SSP ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. 8. Podľa § 293dp ods. 2 zákona č. 461/2003 Z.z. o sociálnom poistení v znení účinnom od 01.07.2016 opravný prostriedok proti rozhodnutiu vydanému pred 1. júlom 2016, ktorý bol podaný v súlade s predpismi účinnými v čase vydania rozhodnutia a bol doručený súdu alebo ústrediu po 30. júni 2016, sa považuje za odvolanie podľa zákona účinného od 1. júla 2016 podané včas a riadne. 9. Súd konanie zastavil pri aplikácií § 18 ods. 1 SSP, keďže rozhodovanie o opravnom prostriedku žalobkyne nepatrí do právomoci správneho súdu vzhľadom na to, že opravný prostriedok proti rozhodnutiu vydanému dňa 11.06.2016 bol na súde podaný až dňa 08.07.2016, t.j. už za účinnosti zákona č. 162/2015 Z.z. (Správny súdny poriadok). 10. Zároveň súd rozhodol o postúpení veci Sociálnej poisťovni, ústredie za použitia § 18 ods. 1 SSP a pri aplikácii § 293dp ods. 2 zákona č. 461/2003 Z.z. o sociálnom poistní v znení účinnom od 01.07.2016, keďže podaný opravný prostriedok sa považuje za odvolanie v zmysle zákona č. 461/2003 Z.z. v znení účinnom od 01.07.2016, o ktorom v súlade s § 215 ods. 4 zákona č. 461/2003 Z.z. v znení zákona č. 677/2006 Z.z. rozhoduje generálny riaditeľ Sociálnej poisťovne. 11. O náhrade trov konania súd rozhodol pri aplikácií § 170 písm. b) SSP, podľa ktorého žiadny z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d/ SSP).

